Koko S-Marketin henkilö­kunta haki lähestymis­kieltoa yhdelle häirikölle – nyt mies ei saa mennä kauppaan

Kaikki näyttää saaneen alkunsa pastillirasiasta.

Ilomantsin S-Marketissa pitkään häiriköinyt mies on määrätty koko henkilökunnan eli peräti 22 ihmisen suojaamiseksi lähestymiskieltoon, joka estää mieheltä asioinnin S-marketissa sekä ABC-asemalla.

– (Miehen) käyttäytyminen Ilomantsin S-marketin henkilökuntaa kohtaan ollut erittäin poikkeuksellista, Pohjois-Karjalan käräjäoikeus muistuttaa.

Asiakirjojen mukaan näyttää siltä, että ilomantsilaismies suivaantui paikalliseen S-marketiin alunperin näpistysepäilyn vuoksi. Kysymys oli pastillirasian maksamatta jättämisestä. Miehen mukaan kysymys oli väärinkäsityksestä.

Miehen väitetään uhkailleen tapauksen vuoksi marketin kesätyöntekijää pahoinpitelyllä.

Pahaksi onneksi miehelle myytiin hieman myöhemmin pilaantuneita banaaneja. Miestä jäi jurppimaan, vaikka S-market hyvitti vahingon avokätisesti kahden viikon ilmaisilla banaaneilla.

S-Marketin mukaan mies alkoi systemaattisesti uhkailemaan, vainoamaan, seuraamaan ja häiriköimään koko henkilökuntaa. Hän on soittanut uhkauksia, käynyt lausumassa niitä paikan päällä asiakkaiden kuullen tai pommittanut henkilökuntaa ikävin tekstiviestein.

Rikosilmoitukset eivät ole hillinneet miehen vimmaa. Mitään vaikutusta ei ole ollut myöskään marketin lähettämällä kirjeellä, jossa pyydettiin uhkaavan käytöksen lopettamista.

Kun mies oli havaitsevinaan erään marketin työntekijän naureskelleen hänelle liikkeen pihalla, mies kävi myöhemmin kertomassa työntekijälle marketissa kuinka hymy alkaa hyytymään ja sitten on turha tulla pyytämään armoa. Mies on myös ilmoittanut liikkeellä olevien "ukkojensa" tulevan hoitamaan asiat hänen puolestaan.

S-Marketin koko henkilökunta jätti miestä vastaan lähestymiskieltohakemuksen Pohjois-Karjalan käräjäoikeuteen. 22 ihmistä vaati miehen määräämistä laajennettuun lähestymiskieltoon, joka estää häneltä tulemisen liikkeeseen.

Mies esitti oikeudelle prosessiväitteen todeten, että vallitseva lainsäädäntö ei salli "epämääräisen ihmisjoukon" hakevan lähestymiskieltoa jotakuta vastaan.

Käräjäoikeuden mielestä hakemukset on perusteltua käsitellä yhdessä jo pelkästään todistelun kannalta.

Mies vastusti laajennettua lähestymiskieltoa perusteettomana. Hän valitti vaaditun lähestymiskiellon aiheuttavan hänelle suuria vaikeuksia, koska S-marketissa on kylän ainoa posti ja miehellä on myös tili S-pankissa.

Käräjäoikeus on määrännyt laajennetun lähestymiskiellon, joka estää mieheltä oleskelun Ilomantsin S-marketissa ja viereisellä ABC-asemalla. Kielto on voimassa 23. huhtikuuta 2021 saakka.

Käräjäoikeus neuvoo miestä ohjaamaan postilähetyksiään R-kioskiin, käyttämään pakettien noutamisessa valtakirja-apuria, nostamaan rahaa pankkiautomaatista sekä asioimaan toisen kaupparyhmittymän ruokakaupassa. Polttoainettakin saa muualta kuin ABC:n tankista.

Käräjäoikeuden päätös ei ole lainvoimainen.